CELEX: 31983D0375
Language: el
Date: 1983-07-22 00:00:00
Title: 83/375/ΕΟΚ: Απόφαση της Επιτροπής της 22ας Ιουλίου 1983 με την οποία καλείται το Βέλγιο να αναβάλει την εφαρμογή ορισμένων διατάξεων για την επισήμανση, οι οποίες προβλέπονται από εθνικό σχέδιο κανονιστικής ρυθμίσεως όσον αφορά το παρασκευασμένο κρέας και τα κρεατοπαρασκευάσματα (Τα κείμενα στην γαλλική και ολλανδική γλώσσα είναι τα μόνα αυθεντικά)

Avis juridique important

|

31983D0375

83/375/ΕΟΚ: Απόφαση της Επιτροπής της 22ας Ιουλίου 1983 με την οποία καλείται το Βέλγιο να αναβάλει την εφαρμογή ορισμένων διατάξεων για την επισήμανση, οι οποίες προβλέπονται από εθνικό σχέδιο κανονιστικής ρυθμίσεως όσον αφορά το παρασκευασμένο κρέας και τα κρεατοπαρασκευάσματα (Τα κείμενα στην γαλλική και ολλανδική γλώσσα είναι τα μόνα αυθεντικά)  

Επίσημη Εφημερίδα αριθ. L 218 της 09/08/1983 σ. 0016 - 0016

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 22ας Ιουλίου 1983  με την οποία καλείται το Βέλγιο να αναβάλει την εφαρμογή ορισμένων διατάξεων για την επισήμανση, οι οποίες προβλέπονται από εθνικό σχέδιο κανονιστικής ρυθμίσεως όσον αφορά το παρασκευασμένο κρέας και τα κρεατοπαρασκευάσματα  (Τα κείμενα στη γαλλική και ολλανδική γλώσσα είναι τα μόνα αυθεντικά)  (83/375/ΕΟΚ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  την οδηγία 79/112/ΕΟΚ του Συμβουλίου της 18ης Δεκεμβρίου 1978 σχετικά με την προσέγγιση των νομοθεσιών των Κρατών μελών σχετικά με την επισήμανση και την παρουσίαση των τροφίμων που προορίζονται για τον τελικό καταναλωτή, καθώς επίσης και τη διαφήμισή τους (1), και ιδίως το άρθρο 16,  Εκτιμώντας:  ότι, σύμφωνα με τη διαδικασία που προβλέπεται από το άρθρο 16 παράγραφος 2 της οδηγίας 79/112/ΕΟΚ, το Βέλγιο ενημέρωσε την Επιτροπή σχετικά με ένα σχέδιο βασιλικού διατάγματος για τη βιομηχανική παραγωγή των παρασκευαζομένων κρεάτων και των κρεατοπαρασκευασμάτων, το οποίο έχει ως αντικείμενο, μεταξύ άλλων, την υποχρεωτική επίθεση της ενδείξεως «μη βρώσιμο περίβλημα» για τα λουκάνικα που συσκευάζονται σε πλαστικά περιβλήματα·  ότι προβλέπεται να τεθεί η εν λόγω ένδειξη με εκτύπωση επί του τεχνητού περιβλήματος, εκτός αν το προϊόν στο οποίο αναφέρεται είναι συσκευασμένο σε περιτύλιγμα και φέρει ετικέτα·  ότι το μέτρο αυτό, σε περίπτωση εφαρμογής του, θα παρεμπόδιζε σημαντικά τις ενδοκοινοτικές συναλλαγές·  ότι η διαπίστωση αυτή οδήγησε την Επιτροπή στη διατύπωση αρνητικής γνώμης, σύμφωνα με το άρθρο 16 παράγραφος 2 εδάφιο 2 της οδηγίας 79/112/ΕΟΚ·  ότι η ικανοποιητικότερη λύση του προβλήματος που δημιουργείται από το σχέδιο βασιλικού διατάγματος του Βελγίου θα ήταν ο καθορισμός μιας κοινοτικής σφραγίδας επισημάνσεως·  ότι μελετάται κοινοτική νομοθεσία για την επισήμανση των προϊόντων κρέατος που προορίζονται να χρησιμοποιηθούν για την ανθρώπινη διατροφή και ότι συνεπώς πρέπει να μην αναληφθεί για ένα εύθετο χρονικό διάστημα καμία σχετική πρωτοβουλία σε εθνικό επίπεδο·  ότι, εν πάση περιπτώσει, η εκτύπωση των ενδείξεων στα τεχνητά περιβλήματα, όπως προβλέπεται από το σχέδιο βασιλικού διατάγματος του Βελγίου κανονιστικής ρυθμίσεως, δεν είναι αναγκαία δεδομένου ότι είναι δυνατόν να επιλεγούν άλλα μέτρα λιγότερο αυστηρά, αλλά εξίσου αποτελεσματικά για την πληροφόρηση των καταναλωτών·  ότι τα μέτρα που προβλέπονται από την παρούσα απόφαση είναι σύμφωνα με τη γνώμη της Μόνιμης Επιτροπής Τροφίμων,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  1. Το Βέλγιο δεν δύναται να θέσει σε εφαρμογή, πριν από την 1η Ιουλίου 1985, το προτεινόμενο βασιλικό διάταγμα που αφορά την ειδική ένδειξη σχετικά με τα μη βρώσιμα περιβλήματα συσκευασίας που χρησιμοποιύνται για τα τρόφιμα που αποτελούν προϊόντα κρέατος.  2. Καμιά εθνική διάταξη που θεσπίζεται από το Βέλγιο μετά την 1η Ιουλίου 1985, χωρίς να υπάρχουν ακόμη κοινοτικές διατάξεις σχετικά με την επισήμανση των τροφίμων που αποτελούν προϊόντα κρέατος, δεν δύναται να επιβάλει την επισήμανση των τεχνητών περιβλημάτων με την εκτύπωση ενδείξεων σε αυτά.  Άρθρο 2  Η απόφαση αυτή απευθύνεται στο Βασίλειο του Βελγίου.  Βρυξέλλες, 22 Ιουλίου 1983.  Για την Επιτροπή  Karl-Heinz NARJES  Μέλος της Επιτροπής  (1) ΕΕ αριθ. L 33 της 8. 2. 1979, σ. 1.